แนวโน้มหุ้นแกว่งแคบหลังไร้ปัจจัยใหม่หนุน
นักวิเคราะห์ฯประเมินตลาดหุ้นไทยวันนี้แกว่งตัวกรอบแคบ หลังไร้ปัจจัยใหม่หนุนรอรายงานเฟด-กนง.-การเมือง
22 พ.ค. 2556

นักวิเคราะห์ฯประเมินตลาดหุ้นไทยวันนี้แกว่งตัวกรอบแคบ หลังไร้ปัจจัยใหม่หนุนรอรายงานเฟด-กนง.-การเมือง
นายเทิดศักดิ์ ทวีธีรธรรม ผู้อำนวยการฝ่ายวิจัย บล.เอเชียพลัส กล่าวว่า ตลาดหุ้นไทยวันนี้คาดว่าดัชนีแกว่งตัวในกรอบแคบ จากการที่นักลงทุนต่างจับตาการแถลงของนายเบน เบอร์นันเก้ ประธานธนาคารกลางสหรัฐฯ (เฟด) เกี่ยวกับแนวโน้มเศรษฐกิจของสหรัฐต่อคณะกรรมาธิการร่วมด้านเศรษฐกิจของสภาคองเกรสในวันนี้ และเฟดก็จะมีการเปิดเผยรายงานการประชุมนโยบายการเงินของเฟดประจำวันที่ 30 เม.ย.-1 พ.ค. 56
นอกจากนี้ ปัจจัยในประเทศที่นักลงทุนยังคาดหวังอยู่เกี่ยวกับการลดอัตราดอกเบี้ยนโยบายในการประชุมคณะกรรมการนโยบายการเงิน (กนง.) ในวันที่ 29 พ.ค. 56 และการเมืองที่ยังไม่มีความชัดเจนเกี่ยวกับการนำพ.ร.บ.ปรองดองเข้าพิจารณาก่อนวาระหรือไม่
ส่วนตลาดหุ้นอื่นในภูมิภาคเอเชียช่วงเช้าวันนี้ส่วนใหญ่ดัชนีเป็นบวกเล็กน้อย มาจากความคาดหวังการแถลงของประธานเฟด นอกจากนี้แล้วก็ยังไม่มีปัจจัยใหม่เข้ามาหนุน พร้อมให้แนวต้าน 1,647 จุด แนวรับ 1,630 จุด